Öruggt starfsumhverfi er málefni okkar allra Kristján Þórður Snæbjarnarson Kristján Þórður Snæbjarnarson Fimmtudagur 5. desember 2019 Auglýsing Kynbundið ofbeldi og áreitni á vinnustað er málefni sem við eigum öll að láta okkur varða . Það er lágmarksréttur okkar allra að geta stundað vinnu okkar án þess að við séum beitt ofbeldi . Ofbeldi getur verið líkamlegt eða andlegt . Á síðasta þingi Rafiðnaðarsambands Íslands ( RSÍ ) sem haldið var í maí síðastliðnum var ákveðið að RSÍ gerðist bakhjarl UN Women á Íslandi en á þinginu var haldin rakararáðstefna sem að mér skilst hafi verið sú fyrsta utan opinberrar stjórnsýslu . Félagar í RSÍ eru rúmlega 6.000 , þar af eru um 90% karlar og einungis 10% konur . Það má því með sanni segja að þetta sé mikið karlasamfélag . Þetta er sem betur fer að breytast . Það hefur verið markmið okkar um langt skeið að stuðla að fjölgun kvenna í okkar stétt . Störf í rafiðnaði eru almennt ekki líkamlega erfið en hugurinn er mikilvægt verkfæri til að leysa hin ýmsu verkefni . Því er ljóst að störfin henta kynjunum jafn vel . Það sem við viljum hins vegar gera og er drifkraftur þess að ákveðið var að gerast bakhjarl UN Women var að við viljum stuðla að opinni umræðu um stöðu kynjanna , jafnrétti í samfélaginu . Þeir þingfulltrúar sem tóku þátt í rakararáðstefnunni töldu margir hverjir nauðsynlegt að ýta undir opna umræðu í tengslum við kynbundið ofbeldi en oft á tíðum var tregi eða hræðsla við að taka þátt í umræðunni . Þessu viljum við breyta því okkur mun ekki takast að jafna hlut kynjanna nema með því að allir taki þátt í verkefninu . Með opinni umræðu úti á vinnustöðum og með gagnkvæmri virðingu fyrir hvort öðru . Frá því ákvörðun var tekin um að gerast bakhjarl UN Women hefur þó nokkuð verið gert í innra starfi okkar í málaflokknum . Stofnuð hefur verið jafnréttisnefnd sem hefur tekið til starfa og hefur svo sannarlega hafið störf af fullum krafti . Nefndin hefur velt við steinum og m.a. bent á ójafna aðkomu kynjanna í innri nefndum RSÍ . Unnið er að því að taka saman kynjabókhald í starfi RSÍ og voru jafnréttismál auk þess tiltölulega viðamikil í umræðum á árlegri trúnaðarmannaráðstefnu sem haldin var nýlega . Við styðjum jafnrétti á vinnumarkaði sem og í samfélaginu öllu . Við höfnum ofbeldi á vinnstöðum og við ætlum svo sannarlega að leggja okkar lóð á vogarskálarnar til að stuðla að heilbrigðari vinnumarkaði , betra vinnusiðferði og stuðla að því að öllum standi til boða jöfn tækifæri á vinnumarkaði . #SafeAtWork á að vera sjálfsagt , að vera örugg ( ur ) í vinnu . Trúnaðarmannaráðstefna RSÍ sendi frá sér áskorun þar sem meðal annars segir : Öll eigum við rétt á því að starfsumhverfi okkar einkennist af gagnkvæmri virðingu í samskiptum og felur það m.a. í sér að njóta verndar gegn kynbundinni og kynferðislegri áreitni og öðru ofbeldi á vinnustað . Slík hegðun er bæði lögbrot og siðferðilega ámælisverð . Það á við hvort heldur sem um er að ræða hegðun atvinnurekanda , samstarfsmanna eða einstaklinga sem starfsmaður þarf að hafa samskipti við vegna starfs síns . Jafnframt sagði : RSÍ skorar á aðila vinnumarkaðarins að taka höndum saman um að tryggja öruggt starfsumhverfi , breyta vinnustaðamenningunni til hins betra , fordæma hverskonar ofbeldi og grípa til nauðsynlegra aðgerða til að koma í veg fyrir ofbeldi í samfélaginu . Við viljum tryggja að allir njóti sömu tækifæra því þá blómstrar samfélagið . Höfundur er formaður Rafiðnaðarsambands Íslands . Greinin er liður í 16 daga átaki gegn kynbundnu ofbeldi .